
Nr. 2943 din 19.01.2026
                             
REFERAT DE APROBARE
la proiectul de hotărâre a consiliului local privind aprobarea Planului de acțiuni/ lucrări de interes local pentru anul 2026 pentru repartizarea orelor de munca realizate de una dintre persoanele majore apte de muncă din familia beneficiară de venit minim de incluziune, conform prevederilor Legii nr. 196/2016 privind venitul minim de incluziune

În cuprinsul Legii nr. 196 din 31 octombrie 2016 privind venitul minim de incluziune, cu modificările și completările ulterioare, la art. 59 se prevede că 
„(1) În cazul familiilor beneficiare de venit minim de incluziune care include componenta de ajutor de incluziune, una dintre persoanele majore apte de muncă din familia respectivă are obligaţia de a presta lunar, la solicitarea primarului, activităţi sau lucrări de interes local, cu respectarea duratei normale a timpului de muncă şi a normelor de securitate şi sănătate în muncă.
(2) Fac excepţie de la prevederile alin. (1) familiile pentru care suma aferentă ajutorului de incluziune este de până la 50 de lei. Pentru acestea, orele de muncă se stabilesc trimestrial şi se efectuează în oricare dintre lunile trimestrului.”
De asemenea, în cuprinsul aceluiași act normativ, la art. 61, se stipulează că
„(1) Pentru îndeplinirea obligaţiei prevăzute la art. 59 alin. (1) de către persoanele apte de muncă beneficiare de ajutor de incluziune, primarii au următoarele obligaţii:
a) să întocmească anual un plan de acţiuni/lucrări de interes local, care se poate revizui semestrial;
b) să ţină evidenţa orelor de muncă efectuate, pentru activităţile şi lucrările de interes local, de către persoanele apte de muncă;
c) să asigure persoanelor prevăzute la lit. b) instructajul în domeniul securităţii şi sănătăţii la locul de muncă;
d) să afişeze lunar, la sediul propriu, planul de acţiuni/lucrări de interes local pe luna în curs, lista beneficiarilor de venit minim de incluziune, lista persoanelor care urmează să efectueze activităţi sau lucrări de interes local, precum şi situaţia activităţilor/lucrărilor efectuate în luna anterioară;
e) să transmită trimestrial, în format electronic, către agenţia teritorială pentru plăţi şi inspecţie socială, evidenţa prevăzută la lit. b).”
Pentru menţinerea dreptului la ajutorul de incluziune, persoanele apte de muncă, prevăzute la art. 13 alin. (1) din lege, se iau în considerare la stabilirea numărului membrilor de familie pentru determinarea nivelului de venit ajustat al familiei numai dacă îndeplinesc mai multe condiții, printre acestea regăsindu-se și „la solicitarea primarului, prestează acţiuni/lucrări de interes local, în condiţiile prevăzute de prezenta lege”. (Articolul 13^1, lit. d)

Din considerentele anterior prezentate, apreciez legal, necesar și oportun proiectul de hotărâre  privind aprobarea Planului de acțiuni/lucrări de interes local pentru anul 2026 pentru repartizarea orelor de muncă realizate de una dintre persoanele majore apte de muncă din familia beneficiară de venit minim de incluziune, conform prevederilor Legii nr. 196/2016 privind venitul minim de incluziune, în forma prezentată, drept pentru care îl supun dezbaterii și aprobării Consiliului local al comunei Cornetu, judeţul Ilfov.

